Joseph Calleia Joseph Calleia (Rabat, 4 ta' Awwissu 1897 - Tas-Sliema, 31 ta' Ottubru 1975), kien kantant, kompożitur, u attur Malti, li ħadem kemm fi Broadway kif ukoll films Amerikani. Calleia ħadem ma' uħud mill-artisti kbar ta' Hollywood, fosthom John Wayne, William Holden, Errol Flynn, Rita Hayworth, Mae West, Bette Davis, Jane Russell, Mario Lanza, Charlton Heston, Dean Martin u Jerry Lewis, Orson Welles, Tyrone Power, Alan Ladd u Anthony Quinn. Bin Pasquale u Elena mwielda Calleja, Joseph Calleia twieled is-Saqqajja, ir-Rabat, Malta, u ħa l-edukazzjoni tiegħu San Ġiljan u l-Kulleġġ ta' San Alwiġi. Organizza "harmonica band" li minnha għamel biżżejjed flus biex fl-1914 ħalla Malta meta kien għad kellu 17-il sena, u beda jdur mal-Ewropa ikanta f'kafejiet u fi swali tal-mużika ta' ħafna bliet kapitali li kienu mifnija bil-gwerra. Iktar tard mar ikanta fi New York u wara ta għat-teatru. Għalkemm Calleia ħadem f'iktar minn 50 film, huwa dejjem qal li jippreferi l-palk miċ-ċinema. Kien meqjus bħala ""a bright light"" fi Broadway bejn l-1926 u l-1945, u deher f'ħafna drammi ta' suċċess, fosthom: Mill-1931, Calleia iffirma kuntratt mal-MGM f'Hollywood, fejn beda karriera b'suċċess fl-industrija tal-films, li fiha deher f'57 film mill-1931 sal-1955, ħafna drabi fil-parti ta' pulizija jew raġel kriminali f'films tal-"gangsters" u films "western". Għamel id-debutt tiegħu fil-films fl-1935 meta deher f'żewġ B-films: "His Woman" (1931) u "The Girl in the Cab" (1933). Mill-ewwel ħalla impressjoni tajba fil-parti ta' raġel kriminali fil-film "Public Hero No. 1", u wara"Riff Raff" (1935) li fih ħadimha ta' "womanizer", flimkien ma' Jean Harlow, Spencer Tracy u Mickey Rooney. Fl-1936, Calleia kiteb ix-xeneġġjatura għal "The Robin Hood of El Dorado". Fl-1943, ħadimha ta' El Sordo f'"For Whom The Bell Tolls". Tlieta mill-films li fihom ħa sehem Calleia ma kinux tħallew jidħlu Malta fosthom "Full Confession" li fih l-attur kellu l-parti ta' qassis. Fl-1936, waqt li kien qed jaħdem il-film "Tough Guy", Calleia ħareġ bl-idea li jkanta l-kanzunetta folkoristika Maltija "Ah lilek tal-Gallarija", l-ewwel diska bil-Malti li qatt instemgħet fuq film ta' Hollywood. Il-kumpanija għal bidu beżgħet tuża d-diska minħabba d-drittijiet tal-awtur imma Calleia kkonvinċihom li ma kien l-ebda drittijiet fuqha u użawha. Din il-kanzunetta kien ikantaha ma' sħabu r-Rabtin meta kien għadu tifel fil-Buskett. Calleia irċieva l-Premju tal-Kritika fl-1938 għall-film dirett minn John Cromwell "Algiers". Calleia irtira fl-1963 u miet Tas-Sliema fl-età ta' 78 sena. Tliet snin qabel ma miet kienu offrewlu l-parti ta' Don Corleone fil-film kbir "The Godfather" minflok Marlon Brando imma ma aċċettax. Minkejja l-fama tiegħu fl-Amerka u l-Italja, mewtu ma kinitx aħbar kbira f'Malta. Billi fil-films kien ħadem bosta karattri Sqallin, ir-RAI kienet tat l-aħbar li mietet stilla taċ-ċinema Taljana. Il-Gvern ta' Malta unuratu b'sett ta' żewġ bolol fl-1997, fiċ-ċentinarju minn twelidu. F'Ottubru 2005, fuq inizjattiva taż-żagħżugħ Eman Bonnici, inkixef bust ta' Calleia quddiem id-dar fejn twieled fis-Saqqajja, xogħol l-iskultur Anton Agius. F'Mejju 2009, TVM xandar dokumentarju fuq ħajtu fis-sensiela "Bijografiji".